Z A P I S N I K

Sa devete (9) sjednice Općinskog vijeća Općine Brestovac, održane 14. rujna 2022. godine u prostoriji Matice umirovljenika Brestovac s početkom u 19,00 sati.

**Nazočni članovi Općinskog vijeća**: Tomo Vrhovac (HDZ), Drago Stojčević(SDP), Ivan Kovačević (HDZ), Jozo Ilić (HDZ), Igor Čančar (NV), Tomislav Čočić (HDZ), Zdenko Petrović (HDZ), Darko Markanjević (HDZ) i Anita Franjić (HDZ).

**Nenazočni:**Igor Smoljanović (SDP), Jurica Nikić-Čakar (NV), Tomislav Babić (NV)

i Josip Pavić (HDZ), svi opravdali svoj izostanak.

**Ostali nazočni**: Zdravko Mandić, općinski načelnik, Bojan Petrović, općinski pročelnik

 Zdravko Tadić, predstavnik medija (novinar).

**Zapisničarka**: Marija Barunović, viši referent za opće i administrativne poslove u JUO Općine Brestovac

 Predsjednik Općinskog vijeća Tomo Vrhovac, pozdravlja sve vijećnike, općinskog načelnika, pročelnika i predstavnika medija, a zatim predlaže dnevni red kako je navedeno u pozivu za 9.sjednicu Općinskog vijeća Općine Brestovac s nadopunom kluba vijećnika Nezavisne liste koji su uputili Zahtjev za smjenu sa svih dužnosti u Općini vijećnika HDZ-a Darka Markanjevića.

Budući da se za nadopunu dnevnog reda po Poslovniku Općinskog vijeća mogu uputiti samo „ prijedlozi“ uz korekciju i preporuku da se ubuduće koristi terminologija propisana u navedenom aktu, zahtjev odnosno prijedlog NL ipak je uvršten u dnevni red pod točkom 6.

 **d n e v n i r e d :**

* Usvajanje zapisnika s prethodne sjednice Općinskog vijeća
1. Polugodišnji izvještaj o izvršenju proračuna Općine Brestovac za 2022. godinu
2. Prijedlog izmjena i dopuna Proračuna Općine Brestovac za 2022. godinu
3. Polugodišnje izvješće o radu općinskog načelnika Općine Brestovac za razdoblje siječanj-lipanj 2022. godine
4. Prijedlog izmjena Programa potpora za poticanje razvoja turizma na području Općini Brestovac u 2022.godini
5. Prijedlog Odluke o dodjeli javnih priznanja
6. Prijedlog za smjenu sa svih dužnosti u Općini Brestovac vijećnika Darka Markanjevića
7. Različito

Ovako predloženi dnevni red jednoglasno je usvojen (9 za) te se prešlo na rad po utvrđenim točkama dnevnog reda.

U terminu pitanja općinskom načelniku vijećnik Igor Čančar ima dva pitanja jedno usmeno drugo pismeno.

Po Poslovniku Općinskog vijeća ne pisani upit odgovor se dostavlja na narednoj sjednici vijeća, a usmeno glasi: Tko je izvođač na spomeniku braniteljima u Brestovcu? Ako je to Niskogradnja Jurčak iz Požege, što onda radi Pavić gradnja iz Busnova??

Odgovorio je općinski načelnik da je to stvar izvođača dali će i koga u poslovima koje obavlja uključiti podizvođače i da u tome ne vidi nikakav problem.

Zatim se prešlo na rad po utvrđenim točkama dnevnog reda.

* **Usvajanje zapisnika sa prethodne sjednice Općinskog vijeća**

Nakon kraćeg razmatranja zapisnika sa prethodne sjednice Općinskog vijeća koja je održana 03. lipnja 2022. godine, vijećnik Igor Čančar iznio je niz nepravilnosti glede „tko je što rekao“ pod točkom 6. Različito, te da nije on u svojstvu nikakvog glasnogovornika, a nije navedeno da su dio groblja u Brestovcu kupili mještani Brestovca, kao i da je vijećnik Tomislav Babić sam iznio prijetnju smrću upućenu od Darka Markanjevića na fišijadi, da ih se naziva nervoznima od strane zapisničarke, Marije Barunović, te da su i drugi sudjelovali u razgovoru (Jozo .Ilić, Ivan Kovačević, Đuka -Jurica:Nikić-Čakar ,itd.….

Budući da se radi o točki koja nema obvezu glasovanja odnosno usvajanja već samo pitanja prijedlozi, pozivi na obljetnice i obilježavanja važnih događaja te konstatacije a u zapisniku je dan sažetak pitanja i odgovora koji su uglavnom bili ciljani na vijećnika Darka Markanjevića, … a u svemu iznesenom glasovanjem nazočnih vijećnika je određeno da se briše jedino riječ „glasnogovornik“.

Zatim je donesena odluka: Zapisnik sa osme sjednice Općinskog vijeća Općine Brestovac održane 03. lipnja 2022. godine usvojen je sa sedam (7 za) i dva ( 2 suzdržana).

**TOČKA 1.Polugodišnji Izvještaj o izvršenju proračuna Općine Brestovac za 2022.godinu**

Sukladno člancima 76.-80. Zakona o proračunu, upravno tijelo jedinice lokalne samouprave obvezno je izraditi polugodišnji izvještaj o izvršenju proračuna te obveza načelnika da izvještaj podnese općinskom vijeću na donošenje do 30. rujna tekuće godine.

Proračun Općine Brestovac ostvario je u prvom polugodištu 2022. godine ukupno 5.408.462,66 kn prihoda i primitaka, te je izvršeno ukupno 4.161.236,37 kn rashoda i izdataka. U odnosu na isto razdoblje prošle godine ukupni prihodi i primici su veći za 8,57%, a ukupni rashodi i izdaci manji su za 20,56%.

U skladu s odredbama Zakona i Pravilnika u općem i posebnom dijelu Proračuna prezentirani su podaci o planiranim prihodima i primicima, te rashodima i izdacima kroz Izvorni plan te podaci o njihovom izvršenju u razdoblju od 01.01.-30.06.2022. godine. U općem dijelu su prikazani i usporedni podaci sa izvršenjem proračuna u prvom polugodištu 2021.godine

U izvještajnom razdoblju zabilježen je višak prihoda nad rashodima u visini od 1.247.226,29 kuna, dok preneseni višak iz ranijih godina iznosi 1.491.670,94 kuna. Stoga, višak koji će se rasporediti u slijedećem razdoblju iznosi 2.738.897,23 kune. Razlog viška prihoda nad rashodima najvećim dijelom se odnosi na planirane a nerealizirane investicije, rekao je općinski načelnik Zdravko Mandić.

Zatim je otvorena rasprava. U raspravu se nitko od vijećnika nije uključio, pa je ista dana na glasovanje, te je sa osam (8 za) i jedan (1 protiv) usvojen Polugodišnji izvještaj o izvršenju proračuna Općine Brestovac za 2022. godinu u predloženom pismenom obliku.

**TOČKA 2.Prijedlog izmjena i dopuna Proračuna Općine Brestovac za 2022. godinu**

Pod ovom točkom dnevnog reda predsjednik Općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži Prijedlog izmjena i dopune Proračuna Općine Brestovac za 2022. godinu.

Općinski načelnik Zdravko Mandić ukratko notira da je ovim prvim izmjenama i dopunama Proračuna iskazano smanjenje ukupnih prihoda proračuna za 805.000,00 kuna tako da plan prihoda proračuna sada iznosi 12.670.000,00 kuna. Rashodi poslovanja ovim izmjenama i dopunama proračuna su povećani za 802.000,00 kuna pa plan tih rashoda iznosi 7.387.000,00 kuna a rashodi za nabavu nefinancijske imovine su umanjeni za 1.615.000,00 kuna pa plan tih rashoda iznosi 6.775.000,00 kuna.

U programu kapitalna ulaganja u komunalnu infrastrukturu, Aktivnost komunalne vodne građevine predlaže se povećanje kapitalnih pomoći trgovačkom društvu u suvlasništvu općine 400.000,00 kuna a odnosi se na izgradnju vodovodne i kanalizacijske mreže na području općine koje provodi td Tekija Požega.

U programu Školstvo i predškolski odgoj predlaže se smanjenje za 2.000.000,00 kuna na poziciji dječjeg vrtića budući da nije realno očekivati da bi aktivnosti na realizaciji projekta započele u ovoj proračunskoj godini.

Aktivnost na poziciji za opremanje komunalnog pogona planira se povećanje za 285.000,00 kuna a odnosi se na kupnju uz sufinanciranje Ministarstva prostornog uređenja, graditeljstva i državne imovine multifunkcionalnog komunalnog stroja s opremom za čišćenje, košnju, razgrtanje snijega i posipanje.

Izmjenama i dopunama proračuna Općine Brestovac za 2022. godinu pristupilo se radi usklađivanja planiranih troškova zbog novonastalih okolnosti kao što je rast cijena energenata i općenito rast cijena dobara i usluga te promjena na rashodima utvrđenim u posebnom dijelu proračuna i iskazani su po pojedinim programima, projektima i aktivnostima a odnose se na procjenu izvršenja do kraja godine ili usklađenje s novonastalim okolnostima, rekao je općinski načelnik Zdravko Mandić.

Zatim je otvorena rasprava. Za riječ se javio vijećnik Igor Čančar, konstatacijom (glede povećanja aktivnosti u programu mjesne samouprave u funkciji rekreacija, kultura ,religija „Brestovački susreti“) kruha i igara! , pa neka se narod veseli, a trebalo bi više izdvojiti za poticanje poljoprivrede dodao je.

Ista točka dnevnog reda je dana na glasovanje te su sa osam (8 za) i jedan (1 protiv) usvojene Izmjene i dopune proračuna Općine Brestovac za 2022. godinu u predloženom pismenom obliku.

**TOČKA 3. Polugodišnje izvješće o radu općinskog načelnika Općine Brestovac za razdoblje siječanj-lipanj 2022. godinu**

Općinski načelnik u okviru svog djelokruga dužan je dva puta godišnje podnijeti izvještaj o svom radu predstavničkom tijelu sukladno odredbama statuta jedinica lokalne samouprave i zakona o lokalnoj i područnoj (regionalnoj )samoupravi.

 U izvještajnom razdoblju siječanj-lipanj 2022. godine realizirani slijedeći projekti i programi:

-Izvršena je modernizacija sustava javne rasvjete u naselju Orljavac i izgrađena je nova rasvjeta u naselju Rasna ukupne vrijednosti 210.734,70 kuna.

- Dovršena je izgradnja pješačke staze u naselju Pavlovci

-Završena je sanacija mosta na nerazvrstanoj cesti Orljavac-Podsreće

-Sukladno ugovoru o potpori izgradnje vodnih građevina izvršeni su radovi izgradnje preostalog dijela kanalizacijske mreže u naselju Nurkovac te produžeci vodovodne mreže u naseljima Kujnik i Zakorenje .

Odobren je program zapošljavanja u javnim radovima za dva radnika uz financijsku potporu HZZZ.

Održane su i manifestacije u organizaciji udruga i potpore općine i to.

10.Pohod na Kapavac (HPD Sokolovac- sekcija Zakorenje)

-Županijski kulturni mozaik (Zajednica kulturnih udruga PSŽ i KUD Berda)

-Gril Slavonica (Udruga Požeški čuvari baštine)

-Brestovačka fišijada (ŠRU Klen Brestovac)

-Smotra folklora (KUD Breda Brestovac)

Po objavljenim javnim pozivima i natječajima prijavljeni su slijedeći projekti i programi:

-Izgradnja i opremanje dječjeg vrtića Brestovac, vrijednosti 5.760.000,00 kuna

-Projekt izgradnje pješačke staze u naselju Ivandol, vrijednost projekta 636.503,75 kuna

-Projekt izgradnje pješačke staze u naselju Vilić Selo procijenjena vrijednost 635.250,00 kuna

-Udruga Veličanka kao prijavitelj i općina Brestovac kao partner prijavili su provedbu programa „ Zaželi- program zapošljavanja žena-faza III“

Općinski načelnik je uz stručnu, administrativnu i tehničku potporu službi u Općini Brestovac a u okviru financijskih mogućnosti planiranih proračunom, nastojao obavljati poslove iz svoje nadležnosti na način koji će osigurati uvjete za što kvalitetnije zadovoljavanje lokalnih potreba svojih mještana te kvalitetno i odgovorno vođenje izvršnih poslova jedinice lokalne zajednice. U izvještajnom razdoblju općinski načelnik je u okviru svog djelokruga obavljao izvršne poslove iz samoupravnog djelokruga općine koji su mu povjereni zakonom, utvrđivao prijedloge općih akata koje donosi Općinsko vijeće, davao mišljenje o prijedlozima odluka i drugih akata, izvršavao i osiguravao izvršavanje općih akata općinskog vijeća, prostornih i urbanističkih planova te drugih akata Općinskog vijeća, upravljao nekretninama i pokretninama u vlasništvu Općine kao i prihodima i rashodima, usmjeravao djelovanje Jedinstvenog upravnog

Odjela Općine u obavljanju poslova iz samoupravnog djelokruga, nadzirao njihov rad, te obavljao i druge poslove u skladu sa zakonom, statutom Općine i aktima Vijeća.

Budući da nije bilo zainteresiranih vijećnika za raspravu, ova točka dnevnog reda dana je na glasovanje te je sa osam (8 za) i jedan (1 protiv) usvojeno Polugodišnje izvješće o radu općinskog načelnika za razdoblje siječanj-lipanj 2022. godinu.

**TOČKA 4.Prijedlog izmjena Programa potpora za poticanje razvoja turizma na području Općini Brestovac u 2022. godini**

Općina Brestovac donijela je program potpora za poticanje razvoja turizma na području općine Brestovac u 2022. godini s ciljem poticanja na bavljenje turističkom djelatnošću, povećanja broja smještajnih kapaciteta i povećanja turističkog prometa radi stvaranja preduvjeta za kontinentalni razvoja turizma. Kako je i Požeško-slavonska županija donijela svoj program dodjela poticaja ovim izmjenama se sukladno načelnim dogovorima koordinacije gradonačelnika i načelnika Požeško-slavonske županije usklađuju iznosi potpora koje će pojedine jedinice lokalne samouprave i županija isplatiti korisnicima na način da taj omjer u pravilu bude u omjeru 50:50 s ciljanom vrijednošću ukupne potpore po ležaju u iznosu od 5.000,00 kuna, rekao je općinski načelnik.

Zatim je otvorena rasprava. U raspravu se uključio vijećnik Igor Čančar konstatacijom da će se valjda dočekati da se i poljoprivreda jednom u poticajima izjednači, jer je jako teško malim poljoprivrednicima kojima je to osnovna djelatnost da sve financiraju bez kredita i pomoći.

Općinski načelnik je naveo niz mjera koje provodi Ministarstvo ruralnog razvoja kao i banke koje prate navedene mjere, te naveo da vijećnik očito sva zna ali malo manipulira.

Prijedlog izmjena Programa potpora za poticanje razvoja turizma na području Općine Brestovac je dan na usvajanje te je sa osam (8 za) i jedan (1 suzdržan) usvojen u predloženom pismenom obliku.

**TOČKA 5. Prijedlog Odluke o dodjeli javnih priznanja**

U povodu Dana Općine Brestovac 21. rujna, Općinsko vijeće nakon dvije pauze i jednog usmenog iznesenog prijedloga Igora Čančara koji se nije uvrstio u proceduru glasovanja jer nije na vrijeme podnesen u propisanom roku kako to nalaže Odluka o javnim priznanjima (točka 9. Službeni glasnik Općine Brestovac broj6/2013 )donijelo je jednoglasno (9 za) odluku o dodjeli priznanja i to:

1. Luciji Budić iz Brestovca (vatrogasac prve klase za dostignuća i osobite rezultate u vatrogasnom podmlatku i mladeži DVD Brestovac), predlagač Tomislav Čočić, vijećnik i zamjenik predsjednika Općinskog vijeća
2. Udruzi Šahovski klub Brestovac (unapređenje šahovskog sporta i razvitak odgojnih, moralnih i sportskih vrijednosti), predlagač općinski načelnik Zdravko Mandić
3. Leonardu Franiću iz Deževaca (zbog odličnog uspjeha svih osam godina školovanja te uzornog vladanja) predlagač OŠ Dragutina Lermana, Brestovac
4. OPG Voćarstvo Boić iz Skenderovaca (zbog djelatnosti kojima se bavi i pokretanja razvoja ruralnog turizma izgradnjom drvnih kućica za odmor) predlagač općinski načelni Zdravko Mandić

**TOČKA 6. Prijedlog za smjenu općinskog vijećnika**

Pod ovom točkom dnevnog reda vijećnik Igor Čančar opetovano je iznio zahtjev da se vijećnika Darka Markanjevića, smijeni sa svih dužnosti u radnim tijelima Općine jer je prijetio vijećniku Tomislavu Babiću smrću na manifestaciji kojoj je pokrovitelj bila Općina tj Fišijadi, koji sad eto nije nazočan da sam to potvrdi.

Predsjednik Općinskog vijeća Tomo Vrhovac je rekao da Vijeće nema taj „instrument“ da na prijedlog poduzima sankcije na „incident“ ako nije evidentiran od strane sigurnosti koju provodi MUP ili druga tijela zaštite.

Vijećnik Drago Stojčević je zatim predložio da se vijećnik Darko Markanjević sam izjasni glede navedenih optužbi.

Vijećnik Darko Markanjević je rekao da nema što reći osim da ga se lažno optužuje i sve navedeno je samo laž, laž i laž, te ako ga se nastavi optuživati poduzet će druge mjere svoje zaštite od klevete putem odvjetnika.

Glasovanjem za smjenu Darka Markanjevića iz svih radnih tijela u koje je imenovan u Općini Brestovac je slijedeći: jedan (1 za ) i osam (8 protiv), prijedlog nije usvojen.

**TOČKA 7. Različito**

 Vijećnik Igor Čančar ima pitanje a traži da se predsjednik Općinskog vijeća očituje samo s „da ili ne“ te je pitanje unaprijed nazvao „blesavim“ a glasilo je :„ Da li je Općina unazad nekoliko godina (5,7, ili 8 godina) platila račun u kafiću jednom korisniku pravdajući to troškom prezentacije domjenka ili je to htjela kompenzirati nasipanjem puta.???

Predsjednik Općinskog vijeća je odgovorio da o tome nema saznanja.

Općinski načelnik je dodao ako je ovo pitanje u kategoriji „glupih pitanja“ onda je svakako ovo glupo pitanje, jer općina se na takvu razinu se ne može spuštati „tko što kaže u kafiću“, ali pretpostavlja o kojem bivšem vijećniku je riječ.

Vijećnik Jozo Ilić je iznio zahvalu općinskom načelniku i Općini za financijsku podršku glede organizacije turnira u nogometu na manifestaciji koju je priredila NK Mladost Pavlovci jer kaže ljudi su „željni „ igara zbog ove dvije godine pandemije i dobro je da se družimo i da se dičimo svojim zavičajem, neka se i za nas čuje, ovo je dobar primjer.

Općinski načelnik je najavio i predstojeću biciklističku utrku s start ciljom u Kaptolu koji je sad domaćin ,a utrka se vozi kroz sve četiri općine u TZ „Zlatni Papuk“ , na godinu smo mi domaćini.

Predsjednik Općinskog vijeća Tomo Vrhovac još jednom je pozvao sve vijećnike na obilježavanje Dana općine 21. rujna Sv. Mateja, premda su pozivnice uručene pismenim putem.

 Ovim je dnevni red iscrpljen, te je sjednica zaključena u 20,23 sata

 Zapisnik vodila: PREDSJEDNIK

 Marija Barunović OPĆINSKOG VIJEĆA

 Tomo Vrhovac